Dejan Sekulić

Ti to možeš!

Postigni svoj cilj i ostvari svoje snove!

Posveta

Ovu knjigu posvećujem svim ljudima koji još uvek imaju snove i teže da prevaziđu status quo. Kao što je veliki filozof Ralf Valdo Emerson rekao:

„Najveće postignuće je da budete ono što jeste u svetu koji konstanto pokušava da od vas napravi ono što niste.”

Ti to možeš!

Postigni svoj cilj i ostvari svoje snove!

Copyright © 2019, Dejan Sekulić

Prvo izdanje

Sva prava zadržana

Važne napomene

Ova knjiga, uključujući sav njen sadržaj, zaštićena je autorskim pravima. Bilo kakva upotreba bez pismene saglasnosti autora je zabranjena. To uključuje sve oblike elektronske obrade, kao i korišćenje na bilo kom seminaru, uključujući video-stream i podcast. Prevod knjige na bilo koji jezik je, takođe, zabranjen. Za kršenje autorskih prava odgovaraće se krivično.

I pored pažljivog pregleda, greške su moguće. Autor će biti zahvalan za svako ukazivanje na greške ili nejasnoće i ukoliko primedbe budu opravdane, uvažiće ih i greške ukloniti u budućim izdanjima.

U ovoj knjizi korišćeni brendovi, soft i hardverska imena odgovarajućih kompanija podležu opštem zaštitnom znaku ili patentnoj zaštiti. Čak i ako nisu označeni kao takvi, primenjuju se odgovarajuće zaštitne odredbe. Oni služe samo da opišu ili identifikuju odgovarajuće kompanije, usluge, proizvode i brendove.

Autor zadržava pravo da ne odgovara za aktuelnost, ispravnost, potpunost ili kvalitet pruženih informacija. Odgovornosti autora, materijalne ili nematerijalne prirode, koje bi bile prouzrokovane korišćenjem datih informacija ili korišćenjem netačnih i nepotpunih informacija, isključene su. Ne postoji tvrdnja ili garancija da će sve napisano u knjizi izazvati iste reakcije kod svakog čitaoca.

Ova knjiga sadrži mišljenja i iskustva autora koja bi voleo da prenese na svoje čitaoce. Sadržaj ove knjige možda ne odgovara svima – njegova primena je na sopstveni rizik. Autor ne može prihvatiti odgovornost za štetu bilo koje vrste, iz bilo kog razloga.

Sve informacije autor je istraživao sa najvećom pažnjom. Izdavač ili autor ne preuzima odgovornost za kompletnost, detaljnost, tačnost, kvalitet i količinu.

Ovo delo, uključujući sve njegove delove, zaštićeno je.

Sadržaj

Uvod

O Autoru

Neka Ti Problem Postane CILJ!

Moji Ciljevi – Radionica

Strah Od Razočaranja – Kakva Glupost!

MISLI DUGOROČNO

SMART – Odlična Formula Za Definisanje Ciljeva

Hajde Da Budemo Još Konkretniji

Korak Po Korak Do Jasnog Cilja

Aktiviraj Se

Nauči Da Poštuješ Vlastitu Ličnost

Koristi Moć Pozitivnih Reči!

Primeri Pozitivnih Autosugestija

Molim Te, Obavezno Misli Na Ovo

Pređimo Dodatnu Milju

Pozdravna Reč

Dejan Sekulić Kao Osoba

Ovako Možeš Stupiti U Kontakt Sa Dejanom:

Ostale Knjige

Online Trening

Literatura

UVod

Ljudi koji imaju ciljeve u životu često postižu više od onih koji ih nemaju. Broj ljudi koji bez cilja i plana lutaju kroz život uopšte nije mali. Njima fali jedno veliko „ZAŠTO”, oni samo kliznu u dan i naprosto se prepuste struji života. Ovo ponekad nije loše, naprotiv, čak je s vremena na vreme neophodno. No, bitna razlika je u tome da li se to dešava samo povremeno ili je godinama deo svakodnevice. Zar nije mnogo uzbudljivije da uzmete pero u svoje ruke i aktivno oblikujete svoju sudbinu?

Ja, lično, znam samo jedan odgovor na ovo pitanje, tako da mi nije teško da govorim o ciljevima i da ih propagiram kao smisao život. Ma šta pričam, čak obožavam to!

Tokom mojih obuka neuro-lingvističkog programiranja (NPL), jedan od kolega me je jednom pitao:

„Dejane, kad si već ʼpropovednik ciljevaʼ, zašto ne napišeš knjigu ili nešto slično o ciljevima?”

U početku sam bio malo zbunjen: ja – propovednik ciljeva? U potpunosti preteruje! S druge strane, bio sam veoma počastvovan što me je tako doživljavao. Ipak, on je bio inženjer koji je upravljao velikim odeljenjem, pa mi je njegova „pohvala” čak i prijala. To me je, između ostalog, inspirisalo da napišem ovu knjigu. Želim danas da podelim svoja iskustva sa tobom i pomognem ti da ubuduće brže i efikasnije ostvariš svoje ciljeve.

Smatram da je najvažnije dati smisao našim životima. Dok sam pisao ovu knjigu, na internetu sam naleteo na nešto što me je stvarno šokiralo. Na nemačkom Guglu sam ukucao sledeće:

„Moj život je...”, a kao predlozi za pretragu pojavili su se sledeći natpisi:

Moj život je besmislen.

Moj život je gomila paramparčadi.

Moj život je tako dosadan.

Moj život je uništen.

Moj život je nered.

Moj život je kao vožnja sankama.

Moj život je dosadan i samotan.

To su rezultati pretraga ljudi sa nemačkog područja, tako da ne dođe do nesporazuma. Šta misliš, zašto takve rečenice izlaze na Guglu? Upravo zbog toga što se to i tražilo. Sa druge strane, postoje ljudi koji svom životu daju smisao time što postavljaju sebi ciljeve i teže da ih ostvare. Nažalost, mnogi ne dobijaju ono što žele jer, uglavnom, ne znaju šta žele. Ali ako neko ne zna šta želi, ne sme biti iznenađen što će završiti negde gde ne želi.

Zato želim da te ohrabrim da postaviš sebi ciljeve, čak iako si od njih i odustao ili ako nikada nisi ni pokušao da ih ostvariš. Bilo bi šteta da tek tako životariš i jednog dana zažališ što nisi nešto uradio ili bar pokušao. Zapamti, imaš samo jedan život i tvoje vreme na ovoj planeti je ograničeno. Učini sebi najveću uslugu tako što nećeš traćiti svoj život.

Želim rado da ti to pojasnim uz pomoć sledeće priče:

Muškarac otvara fioku ormarića svoje žene u spavaćoj sobi i uzima iz nje paket uvijen u ukrasni papir. To je poseban paket u kojem je pidžama njegove supruge, koju joj je kupio pre nekoliko godina na letovanju. Pidžama nije bila jeftina, od kvalitetnog materijala je i do sada je njegova supruga još nijednom nije obukla. Uvek ju je čuvala za neku posebnu priliku, koja nikako da dođe. Jednom je bila u žurbi, jednom zbog ovoga, jednom zbog onoga i, na kraju, bila je skoro potpuno zaboravljena. Uvek kad bi je se setili, odlučili bi da opet sačekaju – neki još bolji i posebniji trenutak. I taj trenutak je, konačno, došao. Suprug miriše veš svoje drage žene i veoma pažljivo ga savija i stavlja na krevet sa ostalim stvarima da bi ih pogrebnik preuzeo. Njegova supruga je, nažalost, preminula i neka druga posebna prilika, koju su tako dugo čekali, nikada neće doći.

Ova priča me uvek rastuži. Ali, ako je analiziramo iz drugog ugla, može nam pomoći da shvatimo da se prošlo vreme nikada neće vratiti. Zbog toga bi trebalo da živimo DANAS! Pretvorimo naše snove u konkretne ciljeve i borimo se za njih. Ko zna šta će sutra biti!?

Postoje samo dva dana u godini kada ništa ne može da se uradi. Jedan se zove JUČE, a drugi SUTRA. Dakle, DANAS je pravi dan da voliš, veruješ, radiš i, iznad svega – živiš.

Dalaj Lama

No, ko sam zapravo ja i zašto bi, uopšte, trebalo da mi posvetiš svoju pažnju?

O autoru

Moje ime je Dejan Sekulić i želim da ti uputim jedan srdačan pozdrav. Ja sam srpski Švajcarac, koji je jednako ponosan na svoje srpsko poreklo kao i na svoju švajcarsku domovinu.

Rođen sam srećnog dana – to je bio 26. april 1979. u Sankt Galenu. Da, dobro si pročitao: dan mog rođenja, uprkos teškim okolnostima, bio je veoma srećan. Dobio sam najveći dar koji čovek ikada može dobiti – svoj život. Međutim, nisam samo ja dobio ovaj poklon, već i ti, kao i svaka druga osoba na ovom svetu. Ova knjiga može da ti pruži nove, odnosno drugačije perspektive i da ti da dragocene impulse koji će te inspirisati za VIŠE u životu!

Opravdanje za slobudu u obraćanju

Možda se pitaš odakle mi pravo da odmah pređem na „ti”? Stvarno ne želim da budem nekulturan, ali u nekim istraživanjima je otkriveno da podsvest intenzivnije prima informacije kada se nekom obraćaš sa „ti”. Obraćanje sa „ti” čini učenje mnogo efikasnijim. I pošto želim da izvučeš maksimum iz ove knjige, dragi čitaoče, zato ti se obraćam sa „ti.”

Moja velika strast

Već dugi niz godina bavim se razvijanjem ličnosti, pozitivne psihologije i moći podsvesti. Jednog dana sam otkrio i NLP i od prvog trenutka sam bio fasciniran. NLP znači neuro-lingvističko programiranje i sa njim ćeš se sve ćešće susretati u budućnosti, pošto postaje sve popularnije. I to ne samo zato što je kod mnogih ljudi izazvalo poseban doživljaj, već zato što pokazuje značajne efekte. NLP je metoda koja pozitivno utiče na razmišljanje, osećanja i delovanje pri bavljenju samim sobom i drugima. Koncept koji stoji iza nje je, u suštini, prilično jednostavan: ako neko nešto dobro radi i postiže vrhunske rezultate u nekoj oblasti, onda je važno otkriti tajnu njegovog uspeha kako bi je i drugi iskoristili za sebe. NLP je, takođe, jedna vrsta umetnosti i komunikacijske nauke. Zahvaljujući NLP-u, brže i, iznad svega, održive promene su stvarno moguće. Svoje znanje sam, takođe, stekao iz brojnih knjiga i na seminarima, a jedan mali deo tog svog znanja želim da podelim, ovde, sa tobom.

Već kao dete sam sebi često postavljao pitanje zašto su neki ljudi uspešniji i srećniji od drugih. Zašto nekima skoro sve ide od ruke, dok druge prati nesreća? To me je dovelo do proučavanja univerzalnih zakona života. Ovi zakoni su veoma stari i u svojim proučavanjima sam otkrio da ih je većina značajnih istorijskih ličnosti poznavala. Nikola Tesla, Albert Ajnštajn, Ralf Valdo Emerson, Johan Volfgang Gete, Tomas Edison, Abraham Linkoln – samo su neki od mnogih. Ovi ljudi ne samo da su ih poznavali, već su znali i da ih koriste. Proučavanje tih zakona donelo mi je mnogo dobrobiti, zbog čega sam neizmerno zahvalan.

Najvrednija stvar u životu je razvoj ličnosti i njenih stvaralačkih moći.

Albert Ajnštajn

Razvoj ličnosti posmatram kao glavni ključ našeg uspeha u životu. Toliko toga učimo u školi: koliko stanovnika ima Grenland, koja je dužina Nila, koje borbe su vođene u srednjem veku i još mnogo toga.

Nažalost, nikada nismo (ili barem ja) učili kako pravilno da razmišljamo i kako da koristimo mozak i podsvest za postizanje određenih ciljeva u životu. Ovde priloženo „Uputstvo za korišćenje” treba da ti pomogne da jasno definišeš svoje ciljeve i da ih što brže ostvariš u budućnosti. Međutim, imaj na umu da ono ne može zameniti seminar ili profesionalni lični koučing. Ipak, dobićeš dragoceni materijal, koji ćeš moći lako da primeniš u svom životu. Da bi se postigao maksimalni učinak, potrebna je i tvoja saradnja, jer ovo nije konvencionalna knjiga za šturo čitanje, već i radna sveska. Maksimalnu korist možeš postići samo ako budeš vodio beleške, označavao bitna mesta i, iznad svega, zaista primenjivao vežbe i strategije koje su predstavljene ovde.

Ja ću ti dati recepte – ali kuvanje prepuštam tebi. Možda će ti se ponešto učiniti već poznatim. Ako je tako, želeo bih da te zamolim da, uprkos tome, nastaviš. Da li znaš koja je najveća opasnost pri usvajanju ili konsolidovanju znanja? Stav „to već znam”. Čim pojedinac ovo pomisli, zatvara se i nije više spreman da sluša i uči. Često se susrećem sa tom pojavom na seminarima. Mnogi učesnici ishitreno kažu: „Ah, sve ovo mi neće ni za šta koristiti, jer većinu toga već znam.”

Ja na to gledam malo drugačije. Kada pročitam knjigu ili prisustvujem seminaru i naučim „samo” jedan procenat nečeg novog, to je dosta. Možda ćeš se sada pobuniti i reći: „Čekaj, jedan procenat nije ništa!” Ali, ako pročitaš dvadeset knjiga godišnje, to je najmanje dvadeset procenata znanja više nego što si imao ranije. Da li bi se tek tako odrekao povećanja prihoda za dvadeset procenata u samo jednoj godini?

Tvoju sumnju ću sigurno otkloniti ako ti kažem da, u stvari, taj procenat uvek bude veći. Kada bih mogao da utvrdim procenat učinka svih seminara koje sam posetio i knjiga koje sam pročitao, bio bi mnogo veći! A da ne pominjem iskustva koja, pritom, stičem i nosim sa sobom, kao ni stavove koje prilagođavam sebi i integrišem u svoj život. Možeš slobodno da budeš pomalo skeptičan i da ne veruješ u sve što ja kažem, niti da deliš moje mišljenje. To je sasvim u redu. Ali, upamti da je skepticizam nešto poput otrova: sve zavisi od doze. I ne, nisam to ja izmislio. Ova izjava potiče od Paracelzusa i iako je prošlo nekoliko stotina godina, i dalje je relevantna. Zato te molim: Pročitaj ovu knjigu otvorenog uma, ponašaj se prema savetima i uputstvima iz nje i obećavam ti da ćeš imati koristi makar jedan procenat.

Nije puka slučajnost što čitaš ovu knjigu. Nešto te je podstaklo da je nabaviš, i za to sam ti veoma zahvalan! Pružio si mi svoje poverenje, a to je najvrednija stvar koju čovek može dati. Od srca ti hvala!

Kako bih ti se odmah revanširao, želim da ti dam, usput, još jedan savet:

Započni svaki dan pozitivnim i afirmativnim mislima. Bez obzira koliko problema imaš, negativne misli ti sigurno neće pomoći! Na kraju, naš stav određuje kako će se naši život razvijati.

Stoga, odlučujuće pitanje koje čovek treba sebi da postavi glasi ovako:

„Kakav je moj stav? Da li je negativan ili, uglavnom, pozitivan? Da li sam ja ̓da, ali...̓ ili ̓što da ne̓ osoba?” Molim te da, nekad, na miru razmisliš o tome.

Reci mi da li voliš poklone?

Da li si već čuo za moj 4-minutni mentalni video? Veoma je pogodan za trening kvaliteta tvojih misli, njihovo usavršavanje i podizanje na viši nivo. To će ti pomoći da u svoj život privučeš više sreće, uspeha i radosti.

Poseti www.4minutnainspiracija.com i obezbedi za sebe ovaj poklon dobrodošlice.

Reci DA za više sreće i životne radosti i započni i ti svoj dan pozitivno!

Još nešto važno što moraš da znaš o meni:

Ja sam ponosni otac tri šarmantne ćerke – i na tom poklonu sam, takođe, izuzetno zahvalan jer gajim ogromno poštovanje prema ženama. U ovoj knjizi se obraćam i damama i muškarcima podjednako i iskreno se nadam da mi dame neće zameriti što je moje obraćanje ponekad u muškom rodu jer je tako uobičajeno i jednostavnije prilikom pisanja.

Krenimo sada, zajedno, na nove zadatke.

Srdačno,

Dejan Sekulić

Neka ti problem postane CILJ!

Broj ljudi koji imaju poteškoće u definisanju svojih ciljeva uopšte nije zanemarljiv. Za mnoge je to pravi izazov. U potpunosti ih razumem, jer nekome ko nije navikao da postavlja sebi ciljeve to može stvarno da bude preteško. Ali ne mora da bude tako ako takva osoba uspe da definiše problem koji ima i iz njega razvije cilj. Da li si se ikada zapitao kakve bi posledice usledile ako bi, jednostavno, drugačije pristupio svom problemu i dao mu novo značenje? Šta bi bilo kada bi tvoj problem postao tvoj cilj? U suštini je vrlo jednostavno, jer i sama reč problem sadrži tri slova: „PRO”, koja, u stvari, znače: „ZA.” Dakle, nešto što je ZA nas, a ne PROTIV nas. PROblemi nisu ništa drugo do dobre prilike s kojima se treba suočiti i preobratiti ih u ciljeve. Pod uslovom da smo u stanju da ih tako posmatramo.

Evo jedne kratke priče o tome:

Jedna kompanija je proizvela lepak, no on je imao ozbiljan problem: Lepak nije dobro lepio. Nema sumnje da je to apsolutno neprihvatljiva karakteristika za lepak. Ali, u jednom momentu, neka osoba je u tome uvidela novu mogućnost i iz te situacije, ipak, izvukla neku korist. Proizvodi koji su proizašli iz te situacije jesu, svima dobro poznate, „post it” nalepnice. Kompanija se zove 3M i sada vredi milijarde. Prednost ovih nalepnica je što se lepe, ali ne prejako. Puka slučajnost? Svakako ne! Naprotiv. Neko je u ovom PROblemu video mogućnost i razmišljao o rešenju.

Eto šta se desi kada se traži šansa u PROblemu.

Zato traži šansu u svakom problemu i postavi sebi cilj da ga rešiš. Ako svaki put budeš ovako postupao i zaista primenjivao ovaj princip, nećeš imati poteškoća sa pronalaženjem ciljeva u budućnosti. Koji su to problemi u tvom životu koje stvarno treba da rešiš? Ili drugačije rečeno: da li postoji nešto u tvom životu čime si nezadovoljan, što hitno želiš ili moraš da izmeniš? A upravo je ključna reč: moraš. Dokle god prihvataš trenutno stanje, nećeš biti u mogućnosti da prikupiš dovoljno energije za ostvarenje svojih ciljeva.

Vrlo rado ću ti to pojasniti na osnovu dva primera:

Tomi je singl i ima za cilj da pronađe partnerku s kojom će biti u srećnoj vezi. Međutim, on govori sebi: „Ma, ja sam, zapravo, srećan što sam singl i potpuno sam zadovoljan ovakvom situacijom.” Šansa da ostvari svoj cilj je relativno mala, jer je on, navodno, sasvim zadovoljan trenutnim stanjem i stoga ga, indirektno, prihvata.

Martina je postavila sebi cilj da izgubi četiri kilograma u roku od šest nedelja. U suštini, ona je zadovoljna svojom težinom i ne doživljava ovih nekoliko kilograma viška kao nešto dramatično. Ona, takođe, prihvata trenutnu situaciju kakva jeste. Ali da li će uprkos tome uspeti?

Obe osobe su „navodno” zadovoljne svojom trenutnom situacijom i stoga ne vide dovoljno dobar razlog da je promene. Dok god neko toleriše svoje trenutno stanje i zapravo ne želi da ga promeni, praktično je svaki pokušaj promene osuđen na neuspeh. Potreban je samo jedan čvrst razlog ZAŠTO, kao i mala doza nezadovoljstva, koja ovde i te kako može biti od pomoći. Upravo zbog toga su PROblemi kao stvoreni za pretvaranje u atraktivne i motivišuće ciljeve.

Baš iz tog razloga sam u sledećoj vežbi, nakon svake oblasti, dodao nekoliko linija, gde možeš sumirati svoju trenutnu situaciju kako bi imao direktno poređenje između postojećeg (JE) i planiranog (TREBA). Kada se ove dve varijante budu nalazile jedna do druge, moći ćeš da ih direktno uporediš i uočiš koliko ti još fali do tvog TREBA. Kada to uvidiš, neće više imati nikakvog smisla da se pretvaraš da si zadovoljan ili da ulepšavaš stvari. Iskoristi ovaj raskorak kao motivaciju. Ako je raskorak sa današnje tačke gledišta preveliki – pa šta?! Ne dozvoli da te to vuče unazad i nipošto nemoj dopustiti da zbog svog trenutnog stanja smanjuješ svoje ciljeve. Umesto toga, koristi taj raskorak kao motivaciju za učenje i napredak, jer samo tako ćeš uspeti da se približiš svojim ciljevima i da ih, na kraju, ostvariš. Koristi svoje PRObleme kao šansu i preobrati ih u ciljeve. Kakva je situacija u tvom životu danas, sa čim moraš da se suočiš?

Pitanje se može odnositi na sledeće oblasti:

posao, zdravlje, finansije, ljubav, slobodno vreme, ličnost…

Zamoliću te da ovde zapišeš svoj odgovor:

Jesi li uspeo da identifikuješ neki PROblem i da li želiš da ga sad preobratiš u cilj? Da li si u sklopu svog života otkrio aspekte kojima je potrebno poboljšanje? Postoji li neka sfera koja se trenutno ne razvija onako kako bi ti to želeo? Onda ti preporučujem da sada još malo napneš vijuge. Pozivam te na ličnu radionicu o ciljevima. Siguran sam da će te dole navedena pitanja naterati da razmisliš (i, nadam se, čak podstaći na sanjarenje). Uloži svoje vreme u sebe i svoje snove.

Da bi ti to još bolje uspelo, preporučujem ti da radiš sa mojim 4-minutnim mentalnim videom. Pogledaj ga bar dva puta dnevno i raduj se što ćeš imati više sreće, uspeha i radosti!

Ako još uvek nisi obezbedio sebi ovaj poklon, najbolje je da to odmah uradiš. Samo odeš na www.4minutnainspiracija.com i skineš ga. Naravno, to je apsolutno besplatno.

Kao što sam već naveo, izuzetno je korisno poređenje trenutne (JE) situacije sa željenom (TREBA). Na taj način možeš realno sagledati mesto gde se nalaziš danas.

Moji ciljevi – radionica

Ličnost

Kakva JE trenutna situacija?

TREBA-situacija

U kakvu osobu želim da se razvijem u naredne dve do četiri godine?

Koje svoje osobine želim da više razvijem?

Na kom polju želim da se najviše popravim?

Koje knjige bih još voleo da pročitam?

Koji seminari/radionice mi mogu pomoći u daljem napredovanju?

Zdravlje i opšta dobrobit

Kakva JE trenutna situacija?

TREBA-situacija

Šta je sa mojim zdravljem i opštim stanjem za pet godina?

Kako će izgledati moja ishrana?

Koja je moja idealna težina?

Šta radim da bih održao balans između posla i života?

Ljubav

Kakva JE trenutna situacija?